b'\n_START_ARTICLE_\nSj\xc3\xb8lgrodd\n_START_PARAGRAPH_\nSj\xc3\xb8lgrodd brukes om bygnings- og b\xc3\xa5tdeler av tre der man trenger et buet stykke, og betyr at treet er vokst i bue eller har en grein eller rot med passe vinkel til trestammen, og tykkelse, til det man skal bruke det til. Et slikt buet trestykke kalles gjerne en krok, mest brukt om kroker laget av trestammer det der st\xc3\xa5r ut en grein eller en rot._NEWLINE_All trearbeidskultur inneholder omfattende kunnskap om trematerialet. I gamle dager ble skogene drevet p\xc3\xa5 en helt annen m\xc3\xa5te enn n\xc3\xa5; man lot skogen mer eller mindre vokse slik den selv ville, og tok ut enkelte tr\xc3\xa6r her og der (plukkhogst) etter hva man skulle ha materialer til, alts\xc3\xa5 s\xc3\xa5 p\xc3\xa5 det enkelte tres spesielle former og egenskaper, om det var rett eller krumt, om det var langsomtvokst med tett ved, eller hurtigvokst med l\xc3\xb8sere ved, om det hadde greiner eller r\xc3\xb8tter med en vinkel og tykkelse som passet til det man ville lage. Her kunne man s\xc3\xa5 hente krumvokste kn\xc3\xa6r til hus eller b\xc3\xa5ter. Ved \xc3\xa5 bruke slike sj\xc3\xb8lgrodde emner, kunne man f\xc3\xa5 stor styrke ogs\xc3\xa5 i deler som var relativt spinkle._NEWLINE_I skogene til en del g\xc3\xa5rder der de la mye vekt p\xc3\xa5 b\xc3\xa5tbygging, kunne visse skogteiger brukes spesielt til \xc3\xa5 "ale" frem tr\xc3\xa6r der man fikk s\xc3\xa6rlig velegnede emner og kroker til b\xc3\xa5tbygging. I slike "b\xc3\xa5tteiger" fikk ungene gjerne forbud mot \xc3\xa5 klatre i tr\xc3\xa6rne, for at de ikke skulle brekke greiner, og kanskje spolere en god, fremtidig krok, eller et godt emne til b\xc3\xa5tbord, esing e. a._NEWLINE_Det er ogs\xc3\xa5 kjent at til visse b\xc3\xa5tdeler som stevner o. l. lette man blant tr\xc3\xa6r i bratte skr\xc3\xa5ninger der jorden langsomt hadde seget nedover, slik at en del av tr\xc3\xa6rne der hadde vokst i en buet form._NEWLINE_Sj\xc3\xb8lgrodde kn\xc3\xa6r er best kjent fra eldre bygninger; sj\xc3\xb8hus, stavkirker o. l., men har v\xc3\xa6rt vel s\xc3\xa5 mye brukt i klassisk b\xc3\xa5tbygging, ikke minst n\xc3\xa5r man bygget rob\xc3\xa5ter. Enn\xc3\xa5 i dag er en del av delene i tverrstiverne \xe2\x80\x93 banda \xe2\x80\x93 p\xc3\xa5 rob\xc3\xa5tene lagd av sj\xc3\xb8lgrodde emner._NEWLINE_Slike b\xc3\xb8yde trestammer ble ogs\xc3\xa5 brukt til meier til sleder og geiter, gjerne forsterket med flate jernband. Man lette da spesielt etter tr\xc3\xa6r som var rette p\xc3\xa5 en god del av lengden, og hadde en passe b\xc3\xb8y i tillegg, til \xc3\xa5 lage oppsvinget p\xc3\xa5 meiene.'